दिल्ली की राजनीति को लगातार दूसरे दिन बड़ा झटका लगा है। शनिवार को जहां पूर्व मुख्यमंत्री शीला दीक्षित का निधन हो गया वहीं आज दिल्ली बीजेपी के पूर्व अध्यक्ष मांगे राम ने आज सुबह तकरीब 7.30 बजे अस्पताल में आखिरी सांस ली
Image Credit: Google
न्यूज 24 ब्यूरो, नई दिल्ली (21 जुलाई): दिल्ली की राजनीति को लगातार दूसरे दिन बड़ा झटका लगा है। शनिवार को जहां पूर्व मुख्यमंत्री शीला दीक्षित का निधन हो गया वहीं आज दिल्ली बीजेपी के पूर्व अध्यक्ष मांगे राम ने आज सुबह तकरीब 7.30 बजे अस्पताल में आखिरी सांस ली। वे लंबे समय से बीमार चल रहे थे। उनका इलाज पश्चिम विहार के बालाजी अस्पताल में चार दिन से चल रहा था। दिल्ली बीजेपी दफ्तर से मिली जानकारी के मुताबिक उनका पार्थिक शरीर प्रदेश कार्यालय में 11.30 से 1 बजे तक रखा जाएगा। जहां पर लोग उनका अंतिम दर्शन कर सकेंगे। जानकारी के अनुसार, मांगे राम गर्ग ने देह दान कर रखा था इसलिए एम्स में उनके अंगों को दान किया जाएगा।
किसी समय में हलवाई रहे मांगे राम ने 2003 के दिल्ली विधानसभा चुनाव में पहली बार जीत दर्ज की थी और विधायक बने थे। मांगे राम बीजेपी के एक कर्मठ और जुझारू नेता थे। पार्टी नेताओं का कहना है कि मांगे राम गर्ग में चुनाव जीतने की अद्भुत कला थी। वो राजनीतिक जीवन में बहुत कम गलतियां करते थे। उन्होंने दिल्ली में एमसीडी चुनाव का नेतृत्व किया था और जीत भी दिलाई थी।लोकसभा चुनाव 2019 में दिल्ली में आम आदमी पार्टी व कांग्रेस के खिलाफ बीजेपी को मजबूत करने के लिए मांगे राम गर्ग को अहम जिम्मेदारी दी गई थी। उन्हें सामाजिक व स्वयंसेवी संगठनों से संपर्क करके उन तक नरेंद्र मोदी सरकार की उपलब्धियां व पार्टी की नीतियों को पहुंचाने के लिए बनाई गई समिति में शामिल किया गया था।